**ΤΗΕΟΝ: Συμφωνίες στρατηγικής σημασίας ισχυροποιούν τη θέση της στην αγορά της αμυντικής βιομηχανίας**

Η THEON  δεν χρειάζεται συστάσεις. Η εταιρεία είναι πρωτοπόρος στον τομέα της αμυντικής βιομηχανίας, σχεδιάζοντας και παράγοντας πρωτοποριακά συστήματα νυχτερινής όρασης, θερμικής

απεικόνισης και ηλεκτρο-οπτικών συστημάτων ISR για εφαρμογές άμυνας και ασφάλειας στην

Ευρώπη με παγκόσμιο αποτύπωμα.

H ελληνική εταιρεία με διεθνής παρουσία και καινοτόμες λύσεις έχει καταφέρει να εξελιχθεί σε έναν από τους σημαντικότερους παίχτες της παγκόσμιας αγοράς, διαγράφοντας συνεχώς αναπτυξιακή πορεία και ισχυροποιώντας το αποτύπωμά της. Στο τιμόνι της εταιρείας βρίσκεται ο Κρίστιαν Χατζημηνάς, ο οποίος έχει καταφέρει να κερδίσει τη δύσκολη «μάχη» στον τομέα τα άμυνας.

Σήμερα, ο THEON Group έχει εξελιχθεί σε έναν από τους μεγαλύτερους παίκτες στην παγκόσμια αγορά. Ο όμιλος διαθέτει διεθνή παρουσία με γραφεία στην Αθήνα, τη Λευκωσία, τις ΗΠΑ, τα ΗΑΕ, την Ελβετία και τη Σιγκαπούρη, καθώς και 3 εγκαταστάσεις παραγωγής στην Αθήνα, το Wetzlar (Γερμανία) και το Plymouth (ΗΠΑ). Η THEON απασχολεί περισσότερους από 300 εργαζόμενους παγκοσμίως, ενώ οι εξαγωγές της εκτείνονται σε 70 χώρες (24 από τις οποίες ανήκουν στο ΝΑΤΟ) και αντιπροσωπεύουν το 95% του συνολικού της κύκλου εργασιών.

**Ρεκόρ εσόδων και κερδοφορίας και αισιόδοξες οικονομικές προοπτικές**

Η εταιρεία κατέγραψε ισχυρές επιδόσεις κατά το πρώτο εξάμηνο, σημειώνοντας μάλιστα ρεκόρ εσόδων και κερδοφορίας, γεγονός που επισφραγίζει την αναπτυξιακή της πορεία. Ειδικότερα, σύμφωνα με τα οικονομικά αποτελέσματα, η εταιρία σημείωσε έσοδα ύψους €152,4 εκατομμυρίων, πετυχαίνοντας αύξηση 161% σε σύγκριση με το πρώτο εξάμηνο του 2023 (€58,5 εκατομμύρια), χάρη σε προσφάτως υπογεγραμμένα συμβόλαια και την άσκηση δικαιωμάτων προαίρεσης σε υφιστάμενες συμβάσεις.

Επιπλέον, η κερδοφορία της είχε εντυπωσιακή άνοδο, με αύξηση 252,6% στα προσαρμοσμένα κέρδη προ τόκων, φόρων και αποσβέσεων (Adjusted EBITDA), ανερχόμενα στα €38 εκατομμύρια, και αύξηση 270,3% στα προσαρμοσμένα κέρδη προ τόκων και φόρων (Adjusted EBIT), ανερχόμενα στα €36,9 εκατομμύρια. Αυτό είχε ως αποτέλεσμα την επίτευξη περιθωρίου προσαρμοσμένων κερδών προ τόκων και φόρων (EBIT margin) ύψους 24,2%, έναντι 17,1% του Α' εξαμήνου του 2023, επιτυγχάνοντας ήδη τους στόχους κερδοφορίας για το οικονομικό έτος 2024.

Παράλληλα, οι νέες παραγγελίες και ανεκτέλεστο υπόλοιπο παραγγελιών προσφέρουν προβλεψιμότητα για μελλοντικές επιδόσεις (σημειώνεται πως το ανεκτέλεστο υπόλοιπο παραγγελιών είναι ύψους €427 εκατομμυρίων) Η THEON βρίσκεται σε πλεονεκτική θέση ως προς τις τρέχουσες και επερχόμενες διαγωνιστικές διαδικασίες παγκοσμίως, και αναμένει αύξηση του ανεκτέλεστου υπόλοιπου κατά το δεύτερο εξάμηνο.

**Η στρατηγική κίνηση για την εξαγορά της Harder Digital**

Υλοποιώντας την αναπτυξιακή της στρατηγική, η εταιρία ανακοίνωσε επίσης την πρώτη της εξαγορά μετά την αρχική εισαγωγή των μετοχών της στο Χρηματιστήριο του Άμστερνταμ, μέσω της απόκτησης του 60% του πλειοψηφικού πακέτου μετοχών της εταιρίας Harder Digital και την επένδυση για τη δημιουργία νέας παραγωγικής μονάδας στη Νότια Κορέα.

Ο όμιλος Harder Digital αποτελεί έναν εξειδικευμένο κατασκευαστή λυχνιών ενίσχυσης φωτός (Image Intensifier Tubes - ΙΙΤ) με δραστηριοποίηση κυρίως στη Γερμανία.

Η επένδυση ύψους €34 εκατομμυρίων και η κίνηση αυτή είναι στρατηγικής σημασίας για την αναπτυξιακή πορεία της εταιρείας. Αποτελεί το πρώτο βήμα στις προσπάθειες της THEON να διασφαλίσει την εφοδιαστική της αλυσίδα, με την εταιρία να εργάζεται επίσης πάνω σε μακροπρόθεσμες εμπορικές συμφωνίες με τους βασικούς της προμηθευτές.

Η εξαγορά προσφέρει πολλαπλά οφέλη, καθώς δίνει τη δυνατότητα στη THEON να ενοποιήσει κάθετα ένα κρίσιμο στοιχείο στην αλυσίδα παραγωγής των συστημάτων Νυχτερινής Όρασης, ενισχύοντας τη λειτουργική ασφάλεια και ευελιξία. Την ίδια ώρα της επιτρέπει περαιτέρω πρόσβαση σε εξειδικευμένες τεχνολογίες, υποστηρίζοντας την ανάπτυξη νέων προϊόντων μέσω πρόσθετων δυνατοτήτων του τμήματος Έρευνας και Ανάπτυξης της εταιρίας.

**Η συμφωνία με την EXOSENS**

Η εταιρεία συνεχίζει τις κινήσεις της, βλέποντας μπροστά. Αυτή είναι και η λογική πίσω από την πρόσφατη συμφωνία με την EXOSENS, εταιρία υψηλής τεχνολογίας που επικεντρώνεται στην παραγωγή Λυχνιών Ενίσχυσης Φωτός (Image Intensification Tubes) για την άμυνα και την ασφάλεια. Καθώς η παγκόσμια προσφορά και ζήτηση Λυχνιών Ενίσχυσης Φωτός βρίσκεται σε λεπτή ισορροπία, δεδομένης της σχετικά περιορισμένης παραγωγικής διαθεσιμότητας σε παγκόσμιο επίπεδο, η συμφωνία αυτή επιτρέπει στις δύο εταιρίες να συντονίσουν καλύτερα τα χρονοδιαγράμματα παραγωγής και παράδοσης.

Για τη THEON, η συμφωνία δεν διασφαλίζει μόνο τον εφοδιασμό της, αλλά έχει τη δυνατότητα να μειώσει ακόμη περισσότερο του χρόνους παράδοσης μόλις ληφθούν νέες παραγγελίες, δίνοντάς της συγκριτικό πλεονέκτημα στην αγορά της νυχτερινής όρασης.